Lethana

Lethana a játék alatt (Kép forrása: https://i.pinimg.com/564x/21/df/3f/21df3fdf4d37a709b273b105022ea02b.jpg)

## Kapcsolatok

### Testvérek

Merelia (féltestvér)

*"Akár fattyú valaki, akár nem a driádok veszélyesek. Nekem magamnak is van egy ügyem velük. Talán segíthetünk egymásnak." - Egy falusinak, akinek a lányát elrabolták a driádok*

Lethana Nilfgaardi születésű félelf, aki tizenéves korában a húgával együtt a saját útját kezdte járni. Mióta a húga eltűnt a driádok erdejében, a legfőbb célja, hogy megmentse onnan, és sokra képes ennek érdekében.

## Története

### Gyermek és kamaszkora

Lethana Nilfgaardban született, egy kisebb város szegénynegyedében. Az anyja mosónőként dolgozott, de minthogy nem házasodott meg, mégis szült egy lányt, az emberek keményen ítélkeztek felette - ezen pedig nem segített, hogy Lethanán első ránézésre is látszódott, hogy félvér. Fiatalkorában szorgalmas, komoly gyereknek bizonyult, azzal tudta feldolgozni a megvető tekinteteket is, hogy beleásta magát kérdésekbe és feladatokba - például ez vezetett ahhoz is, hogy komoly fejlődésnek indult az íjászatban. Időközben arra is rádöbbent, hogy a gúnyolódás ellen a szavaival tehet a legtöbbet. Frappáns, kissé nyers humorával hatékonyan szerelte le a támadóit, és félvér mivolta mellett minden különcségét el tudta velük fogadtatni.

Ugyanakkor egész gyermekkorában zavarta a gondolat, hogy nem tudta, honnan és kitől származik. Az anyja határozottan megkérte, hogy ne erőltesse a témát, és ne foglalkozzon az apjával, de mivel mindkettejük életére rányomta a bélyegét Lethana származása, ezért nem tudta ilyen könnyen elengedni a dolgot. Tizennyolc évesen végül, az intések ellenére arra jutott, megpróbálja megtalálni a férfit, és ezáltal talán egy biztosabb jövőt.

### Találkozás Mereliával

Az apjával való első találkozása igencsak viharosra sikerült, a férfi teljesen kiborult a törvénytelen gyermeke megjelenése miatt. Ugyanakkor örömöt is hozott - Lethana ekkor ismerte meg az apja házasságából származó féltestvérét, a teljesen elf Mereliát. A veszekedések után a húga arra jutott, hogy a nővérével tart, Lethana pedig örömmel fogadta, az apja dühe ellenére. Mindkettejüknek nagy célja lett, hogy megszabaduljanak a múlttól, és teremthessenek maguknak egy rendes életet, és miközben alkalmi munkákat vállaltak, és tanultak a maguk módján, egyre jobban megismerték egymást, és egyre szorosabb lett a kötelékük.

### A driádok erdeje

Az egyik küldetésük során, amikor egy zsoldoscsapatba álltak be, Merelia elszakadt a társaitól - érdeklődött a Brokilon Erdő iránt. Azonban mikor nem ért vissza időre, Lethana aggódni kezdett, hogy túl messzire merészkedett, és utána indult, azt tervezve, hogy majd külön úton tér haza. A húgának azonban nyomát sem találta, így egyre jobban megrémült, és egyre nehezebben vette rá magát, hogy elszakadjon az erdőtől... bár tudta, nem léphet be, különben maga is veszélybe kerülne. Sokszor éjszakázott a szabadban, miközben újra és újra megkerülte az erdőt, amikor pár nap után valaki egy nyilat lőtt elé, azzal az üzenettel, hogy "A húga nincs többé, távozzon". Lethana képtelen volt elfogadni, biztosra vette, hogy Merelia nem halt meg, hanem ott van valahol az erdőben. Azóta ez a motivációja - a családjának egyetlen tagját keresi, aki tényleg fontos volt számára.

### A játék alatt

Utazásai során Lethana egy faluba ért a driádok erdeje mellett, ahol egy családdal találkozott, akiknek a lánya eltűnt a driádok erdejében. Felajánlotta ugyan a segítségét, de meglehetősen durva választ kapott, nem kis részben a származása miatt. Hamarosan azonban a kocsmában megtudta, hogy egy csoport fel akarja égetni az erdőt, és tudta, hogy ha meg akarja menteni a húgát, lépnie kell. Így végül bement az erdőbe, ahol megtalálta mind az elveszett kislányt, mind Mereliát. Ez utóbbi nem szívesen tartott vele, kezdetben azt feltételezte, hogy ő is azokkal van, akik az égetésért felelősek, de végül mindkettejüket ki tudta juttatni az erdőből, és a gyereket visszavitte a szüleihez. Ezután arra kérte a húgát, hogy hallgassa meg, mert valami fontosat kell neki mondania... így egy táborban felfedte előtte az igazat. Meglepetésére, de örömére Merelia bár semmire nem emlékszik, de a jelek szerint hisz neki, és hajlandó vele tartani, vagyis talán van némi esélyük, hogy újra felépítsék az életüket.

## Megjelenése

Huszonévesnek néz ki, de minthogy félelfként kicsit lassabban öregszik, mint az emberek, valójában a harmincas éveiben jár. Magas, és az íjászat miatt erősebb, szálkás alkatú, de határozottan csinos nő. Lerí róla, hogy félvér - a fülei az elfekre jellemzően hegyesek, és a haja is szokatlan, halványzöld árnyalatú. Ezt kényelmes copfba fogja, és néhány tincset általában össze is fon. A szemei smaragdzöldek, és nagyon átható tekintetűek - képes elég rémisztően nézni, ha valaki felbosszantja. Kedveli a zöldet az öltözködésében is, a valamint szereti a hosszú kabátokat - a gallérra, az ujjakra sokszor növényi mintákat hímez. Az íjja, és egy tegezre való nyílvessző majdnem mindig nála van, de a biztonság kedvéért a csizmája szárába is szokott tűzni egy-egy rövidebb tőrt.

## Személyisége

Alapvetően kellemes stílusú, frappáns, laza, aki könnyen megtalálja a közös hangot a hirtelen összeverődött zsoldosseregekkel, a műveltebb városi fiatalokkal, vagy a kocsmában italozó, félrészeg alakokkal is. A könnyedsége azonban nagy erőfeszítéseket takar - félelfként sokáig lenézték, nem fogadták el - még az anyja is legalább annyira tekintett rá szégyenfoltként, mint gyerekként, akit fel kell nevelnie - így meg kellett tanulnia leplezni ezeket a nehézségeket.

Jó a praktikus intelligenciája, és világ életében erősen támaszkodott rá, felismeri, hogy hogyan tudja megnyerni a környezetét. Van némi cinizmusa, és bizonyos helyzetekben meglehetősen éles a nyelve, de általában alaposan átgondolja, mit mond, mielőtt beszélni kezd. Az intelligenciája a harcban is megnyilvánul, azon túl, hogy a húgával hatékonyan működött együtt, nagyobb zsoldoscsapatoknál is sokszor jól felismerte, kinek hol a helye, hogy tudnak a legjobb eredményre jutni.

Érdeklődő, de a kíváncsisága nem kulcsfontosságú tulajdonsága - a legtöbb esetben a biztonságot az új dolgok megismerése elé helyezi.

Bár Mereliával is próbál lazán viselkedni, de a felszín alatt védelmező nagytestvér - bízik a lányban, és igyekszik kissé leplezni az aggodalmát, hogy a bizalmuk kölcsönös lehessen, de nem bocsátja meg, ha bárki ártana neki.

## Érdekességek

* A neve (Lethana), a görög Léthé folyó nevéből ered. Ez a feledés folyója, amiből a holtak ittak, hogy elfelejtsék földi életüket. Utal arra, hogy a húga elfelejtette őt, miután a driádok közé került.
* A húga csak neki engedi meg, hogy Merinek becézze.
* A személyiségtípusa ISFJ-T.
* Allignmentje neutral good.
* Karaktertémája az Audiomachine-tól a "The Truth"
* A játékosok egy workshopja során a megalkotója Lethanának is tervezett egy "akciófigurát" a Hero Forge játékkal: